C 135/8
SK
Úradný vestník Európskej únie
18.4.2023
PRÍLOHA
Dôkazy na preukázanie legitímnosti účelov, ktoré nemajú negatívny vplyv na ochranu druhov a ktoré sledujú licenciované zoologické inštitúcie a chovné a ochranárske programy V oddiele 3 písm.
a) a b) tohto usmernenia sú uvedené prípady, v ktorých môže výkonný orgán CITES členského štátu vydať povolenia na vývoz a opätovný vývoz alebo potvrdenie v rámci EÚ za predpokladu, že je presvedčený, že povolenie alebo potvrdenie sa použije na legitímne na účely, ktoré nemajú negatívny vplyv na ochranu druhu.
S cieľom zabezpečiť harmonizovaný prístup v celej EÚ pri určovaní legitímnosti účelov, ktoré nemajú negatívny vplyv na ochranu druhu a ktoré sledujú licencované zoologické záhrady (1) a chovné a ochranárske programy, sa uvádzajú ďalšie podrobnosti.
Keďže žiadosti o vydanie povolenia na vývoz, povolenia na opätovný vývoz alebo potvrdenia v rámci EÚ sa môžu líšiť, členské štáty budú vo všeobecnosti musieť posúdiť dôkazy poskytnuté žiadateľom v každom jednotlivom prípade.
Minimálnou požiadavkou je, že všetci žiadatelia musia poskytnúť dôkazy na preukázanie týchto skutočností: — v EÚ musí byť zoologická záhrada registrovaná v súlade so smernicou Rady 1999/22/ES (2) (ďalej len „smernica EÚ o zoologických záhradách“), — v prípade tretích krajín musí byť zoologická záhrada súčasťou uznaného chovného programu.
Príklady uznávaných chovných a ochranárskych programov zoologických inštitúcií zahŕňajú európsky program pre ohrozené druhy (EEP), americký plán prežitia druhov (SSP), austrálsky program riadenia druhov (ASMP) alebo globálne plány riadenia druhov (GSMP), — rezervácia/záchranné stredisko musí byť zaregistrované a monitorované príslušnými orgánmi cieľovej krajiny.
Ak sú informácie uvedené v žiadosti nejasné alebo existujú pochybnosti/obavy v súvislosti s legitímnosťou cieľa, ktorý inštitúcia alebo chovný a ochranársky program sleduje, výkonný orgán by mal požiadať o podrobnejšie informácie.
(1) Pozri poznámku pod čiarou č. 25.
(2) https://eur-lex.europa.eu/legal-content/SK/TXT/?uri=celex%3A31999L0022